Shelton Brooks

Shelton Brooks (4. toukokuuta 1886 – 6. syyskuuta 1975) oli kanadalainen pianisti, säveltäjä ja vaudeville-esiintyjä.

Brooks syntyi Amherstburgissa, Ontariossa vuonna 1886. Lapsena hän soitti urkuja kirkossa, jossa hänen isänsä toimi pappina. 15-vuotiaana hän muutti Detroitiin ja aloitti uran itseoppineena ragtime-pianistina kaupungin kahviloissa ja yökerhoissa. Ensimmäiset omat kappaleensa hän sävelsi vuonna 1909.

Brooksin ensimmäinen menestyskappale oli vuoden 1910 ”Some of These Days”, jota säveltäjä tarjosi laulaja Sophie Tuckerille. Tucker alkoi esittää laulua heti seuraavana päivänä, ja ennen pitkää siitä tuli hänen tunnuskappaleensa. Tucker jopa nimesi omaelämäkertansa kappaleen mukaan. Standardiksi nousseen sävellyksen nuotteja myytiin yli kaksi miljoonaa kappaletta.

Vuonna 1911 Brooks esiintyi Chicagon Pekin Theatressa esitetyssä musiikkikomediassa Dr. Herb’s Prescription, or It Happened in a Dream. Hän tuli nopeasti tunnetuksi taitavana esiintyjänä; pianonsoiton ja laulamisen lisäksi hän osasi imitoida osuvasti aikakauden kuuluisaa vaudeville-koomikkoa Bert Williamsia.

Vuoden 1917 sävellyksestä ”The Darktown Strutters’ Ball” tuli Brooksin menestynein kappale myyden yli kolme miljoonaa nuottijulkaisua. Original Dixieland Jass Bandin äänite vuodelta 1917 tunnetaan yhtenä varhaisimmista jazznauhoitteista.

Sävellyksiä 
 ”Some of These Days” (1910)
 ”All Night Long” (1912)
 ”I Wonder Where My Easy Rider’s Gone” (1913)
 ”Walkin’ the Dog” (1916)
 ”The Darktown Strutters’ Ball” (1917)

Lähteet

Aiheesta muualla 

Kanadalaiset säveltäjät
Kanadalaiset pianistit
Ragtime-pianistit
Vaudeville-esiintyjät
Jazzmusiikin säveltäjät
Vuonna 1886 syntyneet
Vuonna 1975 kuolleet